**KASVATUSKESKUSTELU RAKOKIVEN KOULUSSA**

Oppilas, joka häiritsee opetusta tai muuten rikkoo koulun järjestystä, menettelee vilpillisesti tai kohtelee muita oppilaita tai koulun henkilökuntaa epäkunnioittavasti tai heidän ihmisarvoaan loukkaavasti, voidaan ensisijaisesti määrätä osallistumaan yhteensä enintään kaksi tuntia kestävään kasvatuskeskusteluun.

Kasvatuskeskustelussa yksilöidään siihen johtanut teko tai laiminlyönti yhdessä oppilaan kanssa ja tarvittaessa selvitetään laajemmin käyttäytymisen syyt ja seuraukset sekä keinot, joilla käyttäytymistä ja oppilaan hyvinvointia voidaan koulussa parantaa. Tavoitteena on saada oppilas jatkossa toimimaan toisin.

Kasvatuskeskustelua käytetään pääsääntöisesti 3.-6. lk:n oppilaiden kanssa. Keskustelusta ilmoitetaan etukäteen oppilaan huoltajille. Kake on yksi lain määrittämistä koulun seuraamusmuodoista. Se on tehokas tapa huolehtia ei toivottujen asioiden tiedotuksesta kotiin ja myös keino oppilaan oman vastuun lisäämiseen itsestään ja muista.

Keskustelu kirjataan lomakkeelle. Oppilas soittaa Kake-puhelun huoltajalle koulun puhelimesta. Jos oppilas ei tavoita huoltajaansa, kopioidaan hänelle selvitys asiasta ja oppilas vie sen kotiin samana päivänä huoltajien allekirjoitettavaksi.

**KAKE KÄYTÄNNÖSSÄ:**

1. Opettaja kirjoittaa oppilaalle seuraamusilmoituslomakkeen, jonka oppilas toimittaa huoltajille allekirjoitettavaksi.
2. Kasvatuskeskustelu pidetään opettajan määräämänä ajankohtana. Kaken pitää oma opettaja tai se opettaja, joka seuraamuksen määräsi.
3. Oppilas kertoo omin sanoin, mitä on tapahtunut ja mikä meni väärin.
4. Oppilas keksii itse parannusehdotuksen käytökselleen/tilanteeseen.
5. Oppilas soittaa huoltajalle heti koulun aikuisen läsnä ollessa koulun puhelimesta.
6. Sovitaan seurantapäivä ja seuraamukset, jos tilanne ei korjaannu.
7. Vakavasta rikkeestä (esim. väkivallasta) voi seurata myös jokin muu rangaistus, joka suoritetaan normaalisti koulun käytäntöjen mukaisesti. Väkivaltatilanteista tehdään aina myös väkivaltailmoitus.
8. Jos oppilas toimii toistuvasti koulun sääntöjen vastaisesti, seuraavaan kakeen voidaan pyytää mukaan opettajan lisäksi muita koulun aikuisia.
9. Kolmanteen kakeen kutsutaan myös huoltajat ja tarvittaessa oppilashuoltohenkilöstön edustajia.

**OHJE HUOLTAJILLE**

Kun lapsesi soittaa sinulle kasvatuskeskustelusta, toivomme sinun huomioivan seuraavat asiat:

-Käy keskustelu rauhallisesti
-Kysy lapselta:
Mitä on tapahtunut?
Kuinka aiot asian selvittää?
Kuuntele lasta.
-Kannusta lasta hoitamaan asia kuntoon
-Kiitä lastasi ilmoituksesta

**TYYPILLISIÄ KASVATUSKESKUSTELUASIOITA OVAT:**

-luvaton koulun alueelta poistuminen
-jatkuva myöhästely
-jatkuva koulu-tai kotitehtävien laiminlyönti
-lintsaaminen
-toistuva oppituntien häirintä
-luokasta poistaminen
-tappelut
-toistuva koulun sääntöjen rikkominen esim. lumipallojen heittely koulun pihalla tai pallottelu koulun sisätiloissa
-jatkuva välituntien vietto koulun sisällä ilman lupaa
-epäasiallinen kielenkäyttö
-ilkivalta koulurakennusta, koulun irtaimistoa, opettajan tai oppilastoverin omaisuutta kohtaan
-lunttaaminen
-opettajan ohjeiden noudattamatta jättäminen
-vilpillinen käytös
-varastaminen
-teräaseen tai tulentekovälineiden tuominen kouluun
-päihteet ja tupakointi
-väkivaltainen käytös

HUOM! Koulukiusaamisasioita selvittää kiva-tiimi.

Mikäli kasvatuskeskustelu ei johda toiminnan muutokseen toivottuun suuntaan voidaan käyttää muita laissa määriteltyjä tuki- ja kurinpitokeinoja.
Toistuvasta väkivaltaisesta käyttäytymisestä teemme lastensuojeluilmoituksen. Tarvittaessa olemme myös yhteydessä poliisiin.